arnastofnun/IGC-2024 huggingface dataset:
Grýlurnar

Grýlurnar var íslensk hljómsveit sem starfaði frá 1981 til 1983 og stundum talin fyrsta íslenska kvennahljómsveitin en tónlistin einkenndist af pönki og framsæknu rokki.

Ragnhildur Gísladóttir hætti í Brimkló snemma árs 1981 og tilkynnti að hún hyggðist stofna sína eigin kvennahljómsveit. Þann 1. apríl var sveitin svo formlega stofnuð af Ragnhildi, sem söng og lék á hljómborð ásamt Herdísi Hallvarðsdóttur, sem á þeim tíma var nemi á fagott og óbó, Ingu Rúni Pálmarsdóttur, sem spilaði á gítar og Lindu Björk Hreiðarsdóttur sem spilaði á trommur.

Árið 1982 voru Grýlurnar fengnar til þess að leika í kvikmynd Stuðmanna, "Með allt á hreinu", undir nafninu Gærurnar. Myndin vakti mikla lukku og komu Grýlurnar m.a. fram á samnefndri plötu með lögum úr myndinni. Í kjölfar myndarinnar beið sveitarinnar þónokkur frægð og gáfu þær út sína fyrstu og einu breiðskífu, Mávastellið, árið 1983.

Á stuttri starfsævi sveitarinnar afrekaði hún að fara í tónleikaferðalag til Skandinavíu og Bandaríkjanna þótt ekki væru allir sveitarmeðlimir sammála um að sækja ætti á erlend mið.

Þegar Herdís dró sig í hlé frá hljómsveitinni af heilsufarsástæðum 1983 byrjaði að flosna uppúr samstarfinu. Þrátt fyrir miklar tilraunir meðlima var öllum orðið ljóst í árslok 1984 að dagar Grýlanna voru taldir.
Ágeas

Ágeas (forngrísku: "Αὐγέας"; Augéās) eða Ágeías (forngrísku: "Αὐγείας"; Augeíās) var í grískri goðafræði konungur í Elís og faðir Epíköstu. Fimmta þraut Heraklesar var að þrífa fjós Ágeasar. Var það óvinnandi verk einum manni og veitti Herakles því fljótunum Alfeios og Peneios um fjósin.

Í mörgum tungumálum, sem og á íslensku, er það "að þrífa/hreinsa Ágeasarfjósið" haft um það að vinna næsta ómögulegt verk, klára eitthvað sem er einstaklega erfitt eða næsta ómögulegt nema með róttækum aðferðum.
Óevklíðsk rúmfræði

Óevklíðsk rúmfræði er rúmfræði sem þar sem frumsendum Evklíðs er ekki öllum fullnægt.
Gísli Einarsson (prestur í Vatnsfirði)

Gísli Einarsson (um 1571 – 1660) var skólameistari í Skálholti eitt ár og síðan prestur í Vatnsfirði við Ísafjarðardjúp í fjörutíu ár og síðast prestur á Stað á Reykjanesi.

Gísli var sonur séra Einars Sigurðssonar í Eydölum og seinni konu hans Ólafar Þórarinsdóttur og því hálfbróðir Odds Einarssonar biskups. Gísli stundaði nám við Kaupmannahafnarháskóla en kom svo heim og varð skólameistari í Skálholti 1595. Hann þótti þó nær óhæfur til starfsins og lenti það á Oddi biskupi að hafa stöðugt eftirlit með skólanum. Hann var þó ekki skólameistari nema eitt ár. Oddur dæmdi séra Jón Loftsson í Vatnsfirði, sem eitt sinn hafði verið skólameistari í Skálholti skamman tíma, úr starfi fyrir embættisafglöp og vígði þá Gísla bróður sinn i brauðið 1596, en Oddur Stefánsson varð skólameistari. Sagt var að séra Jón hefði beðið þeim sem við Vatnsfirði tæki bölbæna og búnaðist séra Gísla ávallt illa þar þótt hann væri þar í fjóra áratugi, enda bjó hann við mikla ómegð. Á endanum flutti hann sig að Stað á Reykjanesi en séra Jón Arason tók við Vatnsfirði. Gísli var prestur á Stað til um 1653. Þá tók tengasonur hans við prestsembætti þar en Gísli var þar áfram og dó þar fjörgamall 1660.

Gísli var giftur Þórnýju Narfadóttur, sem var dóttir Narfa Ormssonar, sýslumanns og síðasta sjálfseignarbónda í Reykjavík. Hann þótti hafa tekið niður fyrir sig með ráðahagnum: „Þótti sú gipting af rasanda tihlaupi sjálfs hans, reið um Mosfellsheiði um sumarið, gisti á Víkurseli, smalamaður reið heim um nóttina og sagði bónda gestakomuna, hann brá skjótt við, kom að selinu óhentuglega, þótti fleira í sæng dóttur sinnar, en von átti á, sýndist gestinum skárst afráðið, að lofa eiginorði — hún var siðan sótt frá Skálholti til að læra sóma og siðu; veitti tregt þvi tamur er barnsvani.“

Gísli og Þórný áttu fjölda barna og Gísli átti líka eina laundóttur.
Sigtryggur Baldursson

Sigtryggur Baldursson (2. október 1962) er íslenskur tónlistarmaður, trommuleikari og upphafsmaður hljómsveitarinnar Bogomil Font og Miljónamæringarnir. Sigtryggur var í hljómsveitunum Þey, Kukl og Sykurmolum ásamt því að spila með fleiri hljómsveitum.

Hann fluttist búferlum til Madison í Wisconsin fylki Bandaríkjanna árið 1993 og vann þar og í Chicago við upptökustjórn og hljóðfæraleik ásamt því að gera hljóðritanir til notkunar í tölvutónlist (sampling diska) og einnig eigin upptökur (Bogomil Font syngur Kurt Weill-1995 og DIP ásamt Jóhanni Jóhannssyni 1998). Hann bjó Hollandi frá 2000-2003 og vann þar m.a. diskinn Dialog með Steintrygg verkefni hans og Steingríms Guðmundssonar. fluttist til Íslands aftur árið 2003. Var framkvæmdastjóri Músíktilrauna 2004 og tónlistarstjóri hjá sumaróperunni sumarið 2004 í uppsetningu á Happy End eftir Kurt Weill og Berthold Brecht.

Hann hefur unnið með hléum með Emiliönu Torrini frá árinu 1998 - til ársins 2010, ásamt því að vinna tónlist við leikhús og kvikmyndir og heimildarmyndir og leikið inn á fjölda hljómplatna sem trommu- og slagverksleikari. Einnig gefur hann út og kemur fram undir listamannsnafninu Bogomil Font.

Hann vann útvarpsþætti fyrir RÚV um heimstónlist á sumrin 2005 og 2006. Lék með Ragnhildi Gísladóttur og Stomu Yamashta á Heimssýningunni í Japan 2005.

Hann vann árið 2006 diskinn Bananaveldið undir nafninu Bogomil Font og Flís, og einnig seinni Steintrygg diskinn Trappa árið 2008 með Ben Frost. Einnig lék hann með listamönnum eins og Ben Frost, Bang Gang og Megasi, ásamt Pétri Ben og fleirum.

Hann hefur setið í stjórn hjá FTT og ÚTÓN frá árinu 2006 ásamt því að sitja í stjórn Tónlistarráðs (sem úthlutar úr tónlistarsjóði Menntamálaráðuneytisins) árið 2011.

Hann hefur frá árinu 2011 einnig unnið sjónvarpsþætti um tónlist bæði fyrir ÍNN (Kolgeitin) og RÚV (Hljómskálinn, ásamt Guðmundi Kristinni Jónssyni og Braga Valdimar Skúlasyni).

Hann tók við stöðu sem framkvæmdastjóri Útflutningsskrifstofu íslenskrar tónlistar í febrúar árið 2012.
Oddur Eyjólfsson

Oddur Eyjólfsson (um 1632 – 1702) var skólameistari í Skálholtsskóla og síðan prestur í Holti undir Eyjafjöllum frá 1668 til dauðadags og prófastur í Rangárþingi frá 1692.

Oddur var sonur Eyjólfs Narfasonar bónda á Hurðarbaki og Þorláksstöðum í Kjós og konu hans Ragnheiðar Oddsdóttur, dóttur séra Odds Oddssonar á Reynivöllum, og hét Oddur eftir honum. Foreldrar hans voru ekki auðug og áttu mörg börn en synir þeirra komust þó sumir til mennta. Einn þeirra var Jón Eyjólfsson varalögmaður. Brynjólfur Sveinsson biskup lét Odd njóta nafnsins, veitti honum ölmusu í skóla, tók hann í sína þjónustu og kostaði hann til náms við Kaupmannahafnarháskóla í tvo vetur. Þegar Svíar sátu um Kaupmannahöfn 1659-1660 gekk Oddur í herþjónustu og gat sér gott orð. Fékk hann síðan konungsbréf um að hann ætti annaðhvort að fá gott prestsembætti þegar það losnaði eða skólameistaraembættið í Skálholti.

Árið 1661 var skólameistaraembættið í Skálholti laust eftir að Gísli Einarsson var orðinn prestur á Helgafelli. Þrír menn vildu fá embættið, Oddur, Einar Torfason, síðar prestur á Stað í Steingrímsfirði, sem hafði konungsbréf um að hann yrði skipaður skólameistari þegar embættið losnaði og hafði einnig verið í herþjónustu, og Ólafur Jónsson, heyrari við skólann og síðar skólameistari. Hann var heldur yngri en hinir tveir en þó ekki minna lærður og hætti hann við að sækja um embættið. Brynjólfur biskup ákvað að hinir tveir skyldu keppa um hvor þeirra væri lærðari en Einar hætti við, líklega þó frekar af því að hann vissi að Brynjólfur kaus helst að fá Odd í starfið. Varð Oddur því skólameistari og gegndi því starfi til 1667, en þá varð hann prestur í Holti og gegndi því starfi til dauðadags 1702. Hann var mikils metinn prestur, orðlagður lærdómsmaður og vel að sér í stjörnufræði og sönglist. Hann var hraustmenni mikið.

Fyrri kona séra Odds var Hildur þorsteinsdóttir, dóttir séra Þorsteins jónssonar í Holti, sonar séra Jóns píslarvotts í Vestmannaeyjum, sem drepinn var í Tyrkjaráninu 1727. Þrír synir þeirra urðu prestar en önnur börn þeirra dóu í Stórubólu. Seinni kona Odds var Margrét Halldórsdóttir frá Hruna og voru þau barnlaus. Oddur var þriðji maður Margrétar.
Ólafur danski

Ólafur danski (d. 1555) var fyrsti skólameistari Skálholtsskóla í lútherskri tíð. Þegar ákveðið var að stofna skóla á biskupssetrunum 1552 strandaði á því að menntaðir skólastjórar fengust ekki því engir Íslendingar þóttu hæfir til starfsins. Páll Hvítfeld höfuðsmaður kom því með danskan mann með sér til að stýra Skálholtsskóla og Ólafur Hjaltason Hólabiskup flutti sömuleiðis með sér danskan mann til að stýra Hólaskóla. Vera má að Ólafur skólameistari hafi verið sami Ólafur og sá sem var sveinn Kristófers Hvítfelds árið 1541 og var látinn þjóna biskupi og lesa guðsorð.

Ólafur var skólameistar í Skálholti í tvö ár en drukknaði í Brúará 1555. Líið fannst skömmu síðar og var Ólafur jarðaður í Skálholtskirkju, á milli Gissurar biskups Einarssonar og Odds Gottskálkssonar. Ólafur hafði með sér danskan heyrara sem Jakob hét og hafði áður komið í Skálholt því hann var þar tólf ára með Diðrik frá Minden þegar hann var drepinn þar 1539.
Biti

Biti getur átt við:
Bolla

Bolla getur átt við:
Samband ungra kommúnista

Samband ungra kommúnista var stofnað snemma árs 1924 en áður höfðu nokkur félög ungra kommúnista verið stofnuð. Fyrsti formaður Sambandsins var Hendrik Siemsen Ottósson. Brynjólfur Bjarnason var varaformaður, Ársæll Sigurðsson ritari, en meðstjórnendur voru Haukur Siegfried Björnsson og Vilhjálmur S. Vilhjálmsson. Málgagn Sambandsins var "Rauði fáninn", sem kom út 1924–1927. Samband ungra kommúnista gekk í Alþjóðasamband ungra kommúnista, sem rekið var í samstarfi við Komintern í Moskvu.

Haustið 1930 náðu ungir kommúnistar meirihluta á þingi Sambands ungra jafnaðarmanna og nefndu þeir þá Sambandið upp og kölluðu það Samband ungra kommúnista. Fyrsti formaður þessa nýja Sambands var Haukur Siegfried Björnsson. Áki Jakobsson var formaður 1931–1936 og Eðvarð Sigurðsson 1936–1938. Sambandið var lagt niður um leið og Kommúnistaflokkurinn en þess í stað var Æskulýðsfylkingin stofnuð.
MD

MD, Md, mD eða md getur átt við:
Hryðjuverkin í Noregi 2011

Hryðjuverkin í Noregi 2011 áttu sér stað 22. júlí þegar sprengja sprakk í miðborg Ósló í grennd við húsasamstæðu sem hýsir norsk ráðuneyti. Skömmu síðar hóf maður skotárás á sumardvalarstað ungliðahreyfingar norska Verkamannaflokksins á Útey (n. "Utøya") í sveitarfélaginu Hole í Buskerud.

Bakgrunnur.

Tilefni.

Skömmu áður en hann framkvæmdi árásirnar hafði Breivik dreift ítarlegri skýrslu sem kölluð var í fjölmiðlunum „Stefnuyfirlýsing Breiviks“. Í henni skrifaði hann margt um samfélagsskipulagsleg sjónarmið sín og skoðanir á Vestur-Evrópu. Grundvöllur ritsins og helsta tilefni árásanna var múslimahatur.

Árásirnar.

Fjöldamorðið í Útey.

Skömmu eftir sprenginguna hóf maður dulbúinn sem lögregluþjónn skotárás á eyjunni Útey í Buskerud. Alls létust 77 manns, 69 í Útey og 8 í sprengingunni í Osló. Talið er að allt að 700 manns hafi verið á eyjunni, en eyjan er í eigu ungaliðahreyfingar norska Verkamannaflokksins. Jens Stoltenberg forsætisráðherra Noregs hafði áætlað að heimsækja eyjuna daginn eftir að skotárásin átti sér stað. Lögreglan handtók mann að nafni Anders Behring Breivik, sem talið er að hafi komið að bæði skotárásinni og sprengingunni. Hann er talinn kristilegur öfgahægrimaður. Ekki er vitað til þess að Breivik hafi unnið voðaverk sín í samvinnu við nein skipulögð samtök. Hann hefur játað fjöldamorðin.
Ammóníumnítrat

Ammóníumnítrat er salt úr ammóníaki og saltpéturssýru, með efnaformúluna NH4NO3. Efnið er uppistaðan í áburðinum "Kjarna". Efnið er eld- og sprenigfimt og flokkast sums staðar sem „sprengiefni“.
Ruth Barcan Marcus

Ruth Barcan Marcus (fædd 2. ágúst 1921 í Bronx í New York-borg, dáin 19. febrúar 2012) var bandarískur heimspekingur og rökfræðingur, sem Barcan-formúlan er kennd við. Hún var frumkvöðull í háttarökfræði og málspeki. Hún ritaði einnig áhrifamiklar greinar um eðlishyggju, skoðanir og siðferðilegan ágreining.

Starfsferill.

Marcus hlaut B.A.-gráðu í heimspeki frá New York University árið 1941. Þaðan hélt hún til Yale-háskóla í framhaldsnám og hlaut M.A.-gráðu þaðan árið 1942 og doktorsgráðu árið 1946.

Marcus gegndi stöðu prófessors og deildarforseta við heimspekideild Illinois-háskóla í Chicago á árunum 1962 – 1970. Hún var prófessor í heimspeki við Northwestern-háskóla 1970 – 1973 og Halleck-prófessor í heimspeki við Yale-háskóla 1973 – 1991. Frá 1992 var hún prófessor "emerita" og sérfræðingur við Yale-háskóla. Hún var einnig reglulegur gistiprófessor í heimspeki við Kaliforníuháskóla í Irvine.

Marcus sat í framkvæmdarnefnd Samtaka bandarískra heimspekinga (1976 – 83), var forseti samtakanna Association for Symbolic Logic (1983 – 86) og forseti og heiðursforseti Alþjóðlegu heimspekistofnunarinnar (1989 – 92).
Tékknesk króna

Tékknesk króna eða tékknesk koruna (tékkneska: "koruna česká", ISO 4217 kóði: CZK, tákn: Kč) er gjaldmiðill Tékklands.

Ein tékknesk króna skiptist í 100 „"haléřů"“ (eintala: „"haléř"“).

Tékknesk króna hefur verið notuð sem gjaldmiðill Tékklands frá árinu 1993, þegar Tékkóslóvakía skiptist upp í tvö ríki, Tékkland og Slóvakíu.

Eftirtaldir seðlar og myntir eru gildur gjaldmiðill í Tékklandi:

Áður voru einnig gildir seðlarnir 20 kč og 50 kč og myntirnar 10 haléřů, 20 haléřů og 50 haléřů. Hætt var að nota 20 kč seðla 31. ágúst 2008 og 50 kč 1. apríl 2011. Hætt var að nota 10 haléřů og 20 haléřů myntirnar 31. október 2003. 50 haléřů myntin var tekin úr notkun 31. ágúst 2008.

Til stóð að Tékkland tæki upp evruna árið 2012 en þeim áætlunum hefur verið slegið á frest um óákveðinn tíma vegna andstöðu tékknesks almennings við upptöku evru.
Fagurskinna

Fagurskinna eða Noregs konunga tal er konungasaga sem fjallar um Noregskonunga frá Hálfdani svarta (um 850) fram til 1177, þegar Sverrir Sigurðarson kom til sögunnar. Sagan er talin skrifuð á árabilinu 1220–1230.

"Fagurskinna" var varðveitt í tveimur skinnhandritum í Háskólabókasafninu í Kaupmannahöfn, sem brunnu 1728. Textinn er þó varðveittur því að þrjú eftirrit höfðu verið gerð eftir hvoru handriti. Skinnhandritin voru að vísu bæði óheil, og þó að þau séu lögð saman eru tvær eyður í sögunni. Hún er því ekki varðveitt í heild. Þormóður Torfason sagnaritari konungs, fékk handritin lánuð til Noregs um 1680 og notaði þau við ritun Noregs-sögu sinnar. Honum þótti annað handritið (A-handritið) svo fallegt eða í svo fögru bandi, að hann gaf því nafnið "Fagurskinna". Það nafn hefur svo færst yfir á sögutextann sem í því var. Þetta handrit mun hafa verið frá því um 1325–1350. Hitt handritið (B-handritið) var frá því um 1250, og svo vel vill til að í Ríkisskjalasafni Noregs fannst um 1845 blaðhluti úr því, sem gefur góða hugmynd um aldur og útlit bókarinnar.

Bjarni Aðalbjarnarson (1937, 235) telur ekki fullvíst að Snorri Sturluson hafi notað "Fagurskinnu" þegar hann samdi "Heimskringlu", en vísbendingar eru um það. Bæði ritin fjalla um svipað tímabil í sögu Noregs, frá því um 850 til 1177. Þau eru mun ítarlegri en "Ágrip af Noregskonunga sögum", sem er eldra rit.

Fagurskinna vitnar mikið til dróttkvæða og notar þau sem heimild. Sumar vísurnar eru ekki varðveittar annars staðar og væru því glataðar ef sagan væri ekki til, svo sem vísur úr "Haraldskvæði" og "Eiríksmálum".

Norski sagnfræðingurinn Peter Andreas Munch ritar formála fyrir útgáfunni 1847, og nefnir þar nokkur atriði sem "Fagurskinna" hefur umfram "Heimskringlu" og aðrar konungasögur:

Eftirtaldar frásagnir eru á einhvern hátt öðru vísi en í öðrum konungasögum:

Fagurskinna fer frekar hratt yfir sögu, en leggur áherslu á mikilvægar orrustur, svo sem orrustuna í Hjörungavogi, þar sem Hákon jarl kom í veg fyrir að danskur innrásarfloti næði að leggja undir sig Noreg, og Svoldrarorrustu, þar sem Ólafur Tryggvason féll í sjóorrustu við Svein tjúguskegg Danakonung, sem naut stuðnings Eiríks Hákonarsonar jarls og Ólafs sænska Svíakonungs.

Fræðimenn telja að "Fagurskinna" hafi verið skrifuð í Noregi, líklega í Niðarósi, en óvíst er hvort Íslendingur eða Norðmaður var að verki. Bókin gæti hafa verið tekin saman fyrir Hákon Hákonarson, því að hún er mjög konungholl og sleppir flestu því sem varpað gæti skugga á konungana. Þegar Hákon lá fyrir dauðanum í Orkneyjum haustið 1263 lét hann lesa fyrir sig latínubækur, en entist ekki til að hlutsta á þær. Þá voru lesnar fyrir hann heilagra manna sögur á norrænu, síðan "Noregs konunga tal" ("Fagurskinna"), og loks "Sverris saga", og lést hann um það bil sem sögunni var lokið.
Fíflalús

Fíflalús (fræðiheiti "Uroleucon taraxaci") er lús af yfirætt blaðlúsa sem lifir á túnfíflum.

Útbreiðsla.

Fíflalúsin lifir um allt norðurhvel jarðar, frá Norður-Skandinavíu suður Evrópu og á Bretlandseyjum. Norður, Mið og Austur-Asíu og Norður-Ameríku og finnst aðalega á grasflötum og óræktar görðum þar sem mikið er um túnfífla.

Fíflalús er nýlegur landnemi á Íslandi og fannst fyrst í Reykjavík 2007. Síðan þá hefur hún fundist á öllu höfuðborgarsvæðið frá Hafnarfirði upp á Kjalarnes, einnig í Grindavík, á Akranesi og Höfn í Hornafirði.

Einkenni.

Hún er með stærstu blaðlúsum, óvenju dökk á lit og ekki græn eins þær flestar. Hún er aðallega á neðra borði laufblaða og við blaðgrunn. Síðsumars frá miðjum ágúst og fram eftir september fjölgar henni afar mikið og skríður þá upp í ýmsan annan gróður en fífla og þá einnig meðal annars upp húsveggi og fer þá stundum inn um opna glugga fólki til mikils ama.
Jessica Steen

Jessica Steen (fædd 19. desember 1965) er kanadísk leikkona sem er þekktust fyrir hlutverk sín í Armageddon, Homefront, NCIS og Flashpoint.

Einkalíf.

Steen fæddist í Toronto í Ontario í Kanada. Jessica var aðeins átta ára þegar hún kom fyrst fram í sjónvarpi í kanadíska barnaþættinum The Sunrunners.

Ferill.

Fyrsta hlutverk Steen var í kvikmyndinni Threshold frá 1981, þar sem hún lék dóttur persónu Donalds Sutherland. Árið 1998 þá var Steen boðið hlutverk í hamfaramyndinni Armageddon þar sem hún lék flugmanninn Jennifer Watts. Steen hefur einnig komið fram í kvikmyndum á borð við: A Judgment in Stone, Sing, Judgment og Chaos.

Fyrsta hlutverk Steen í sjónvarpi var árið 1983 í Hangin'In. Lék hún á móti Keanu Reeves í sjónvarpsmyndinni "Young Again" frá 1986. Frá 1987-1989 þá lék Steen í Captain Power and the Soldiers of the Future sem undirliðsforingjann Jennifer Chase. Síðan árið 1991 þá var henni boðið hlutverk Lindu Metcalf í Homefront sem hún lék til ársins 1993. Steen var með stórt gestahutverk í NCIS sem NCIS fulltrúinn Paula Cassidy sem hún lék frá 2003-2007. Hefur hún einnig verið með stór gestahlutverk í Heartland sem Lisa Stillman og í Flashpoint sem Donna Sabine. Aðrir sjónvarpsþættir sem Steen hefur komið fram í sem gestaleikari: Street Legal, ER, The Practice, Starget SG-1, Supernatural og .

Verðlaun og Tilnefningar.

DVD Exclusive-verðlaunin

Gemini-verðlaunin
Græna vespan (kvikmynd)

Græna Vespan eða The Green Hornet eins og hún heitir á móðurmálinu er bandarísk ofurhetjumynd frá árinu 2011 sem Michel Gondry leikstýrði. Seth Rogen, Jay Chou, Christopher Waltz og Cameron Diaz fara með aðalhlutverk í myndinni sem er byggð á samnefndum útvarpsþáttum, sjónvarpsþáttum og myndasögum.

Söguþráður.

Britt Reid er sonur hins vellauðuga fjölmiðlaútgefanda James Reid en hefur lítinn áhuga á að feta í fótspor föður síns en eyðir þess í stað öllum stundum í partístand og villt líferni. Þegar faðir hans er myrtur einn daginn ákveður Britt þó að snúa lífi sínu við og gera eitthvað af viti við það. Hann kynnist fyrrum aðstoðarmanni hans, Kato, og saman ákveða þeir að gerast réttlætisriddarar og berjast gegn illmennum borgarinnar, á milli þess sem Britt lærir að stjórna fjölmiðlaveldi sínu. Ritari hans þar, hin fagra Lenore Case, hjálpar honum að komast að því að dularfullur maður að nafni Chudnofsky er höfuðpaur stærstu glæpasamtaka borgarinnar og ákveður Britt að hafa hendur í hári hans og nota til þess gervi sitt sem Græna vespan (The Green Hornet).
Bergen op Zoom

Bergen op Zoom er borg í héraðinu Norður-Brabant í Hollandi og er með 66 þúsund íbúa. Borgin er þekkt fyrir miðaldablæ sinn sem varðveist hefur í gegnum aldirnar.

Lega og lýsing.

Bergen op Zoom liggur við árbakka Schelde (Oosterschelde) nær vestast í Norður-Brabant, alveg við héraðið Sjáland og aðeins steinsnar frá belgísku landamærunum. Næstu borgir eru Antwerpen í Belgíu til suðurs (40 km), Breda til norðausturs (40 km) og Dordrecht til norðurs (50 km).

Fáni og skjaldarmerki.

Fáni borgarinnar eru þrjár láréttar rendur. Mjó rauð rönd, breið hvít og mjó rauð. Til hægri í hvítu röndinni kemur skjaldarmerkið fyrir. Litirnir eru borgarlitir Bergen op Zoom. Fáninn var tekinn í notkun í kringum 1870.

Skjaldarmerkið sýnir þrjá silfurlitaða Andrésarkrossa á rauðum grunni. Í forgrunni eru þrjár grænar hæðir, sem merkja árbakka Schelde og koma fyrir í heiti borgarinnar. Risarnir og kórónan eru síðari tíma viðbætur.

Orðsifjar.

Bergen er ekki nefnd eftir fjöllum (eins og hið norska Bergen), heldur því að borgin stendur við bakka Schelde. Hér þýðir Bergen því "árbakki". Zoom merkir "rönd" (sbr. "Saum" á þýsku).

Söguágrip.

Bergen op Zoom myndaðist við samruna þriggja bæja á miðöldum. Bærinn var víggirtur 1330 og hlaut borgarréttindi 1347. Á miðöldum var borgin með höfn við Schelde og var þá samkeppnisaðili Antwerpen, sem liggur aðeins sunnar. En með framburði lokaðist höfnin smátt og smátt. Þegar frelsisstríð Hollendinga var í gangi á 16. öld var Bergen eitt sterkasta vígi Hollendinga gegn Spánverjum. Fjórum sinnum sátu Spánverjar um borgina, 1581, 1588, 1605 og 1622, en í öll skiptin héldu varnir hennar og urðu Spánverjar frá að hverfa. Á hinn bóginn orsakaði stríðið mikla niðursveiflu í atvinnulífi borgarinnar og lauk blómaskeiði hennar um miðja 17. öld. Hins vegar féll borgin í hendur Frökkum 1747 eftir 70 daga umsátur í austurríska erfðastríðinu, en þeim var gert að skila henni ári síðar í friðarsamningunum í Aachen. Frakkar tóku borgina aftur 1795 og héldu henni þar til Vínarfundurinn skipaði þeim að skila henni 1814. Árið 2007 var Bergen op Zoom kjörin besta innanlandsborgin í Hollandi (í kategoríunni meðalstórar borgir).
Klængskirkja

Klængskirkja var vegleg miðaldakirkja í Skálholti, sem Klængur Þorsteinsson biskup lét reisa skömmu eftir að hann tók við embætti Skálholtsbiskups 1152. Kirkjan var smíðuð úr tveimur skipsförmum af tilhöggnu timbri frá Noregi og kostaði sem samsvarar 1600 kúgildum. Kirkjan brann til grunna árið 1309 eftir að eldingu laust niður í hana.

Timbrið kom til Íslands á tveimur skipum í kringum árið 1158. Pétur Gunnarsson, rithöfundur, lýsir komu viðanna í bók sinni "Leiðin til Rómar" svo:
Syðri-Vík (Vopnafirði)

Syðri-Vík í Vopnafirði er landnámsbær Eyvindar vopna og stendur undir Krossvíkurfjöllum. Upphaflega hét bærinn Krossavík hin iðri (þ.e. innri). Í fjörunni fyrir neðan bæinn er Skipaklettur, þar sem Eyvindur er sagður hafa bundið skip sitt.
Eyrarvinna

Eyrarvinna eða að ganga á eyrinni nefndist vinna við að ferma og afferma skip á Íslandi við hafnir stærri þéttbýlisstaða á seinni hluta 19. aldar og í byrjun 20. aldar. Eyrarvinnan var mikil erfiðisvinna en hún fólst í burði til og frá skipunum og pakkhúsum eða geymslum á landi. Vinnuna unnu konur til jafns við karla almennt sem tíðkaðist ekki á öðrum Norðurlöndum á sama tíma. Þessi vinna var stopul og óstöðug og því hún var háð því hvaða skip lágu að höfn hverju sinni. Í mörgum tilvikum var borið með börum einhvers konar en oft á baki.
Steinbryggjan

Steinbryggjan var aflíðandi bryggja hlaðin úr steini sem nú liggur undir Tryggvagötu og bílastæðinu við hliðina á Tollhúsinu skammt innan við Miðbakka í Reykjavíkurhöfn. Hún gekk fram af Pósthússtræti skammt frá húsi Eimskipafélags Íslands. Steinbryggjan var vel sýnileg fram að seinni heimsstyrjöld. Steinbryggjan var upphaflega reist af bæjarsjóði Reykjavíkur árið 1884 og var þá mjög dýr en þótti framför miðað við litlu trébryggjurnar út af fjörukambinum í Reykjavík sem voru í einkaeigu kaupmanna. Níu árum seinna, árið 1893, skemmdist bryggjan í ofsaveðri og var Tryggvi Gunnarsson fenginn til að vinna að viðgerðum. Eftir það var bryggjan oft kölluð "Tryggvasker". Steinbryggjan var fyrsti viðkomustaður þeirra sem til landsins komu eftir hún var byggð og í upphafi 20. aldar. Þegar Friðrik 8. kom til landsins 1907 gekk hann til lands á Steinbryggjunni. Þrettán árum seinna þegar Kristján 10. konungur Íslands og Danmerkur og Alexandrina drottning komu í heimsókn árið 1921 gengu þau til lands á rauðum dregli eftir Steinbryggjunni.